Snotkop is ‘pens en pootjies’ op die Top-20Snotkop (Foto: Janie Monsieur/Maroela Media) Snotkop het die afgelope jaar suksesvol met verskeie van sy medekunstenaars saamgewerk. Dink maar aan die uiters gewilde treffer saam met Ricus Nel, “Boerepompie”, wat tans in die vierde plek is op die Maroela Media Afrikaanse Top-20, en “Langpad alleen pad” saam met Elvis Blue, wat tans die agtste plek beklee. Hy betree vandeesweek se Top-20 in die no. 18-posisie met sy splinternuwe enkelsnit, “Pens en pootjies”. Die musiekvideo van die liedjie het reeds meer as 190 000 trefslae op YouTube. “‘Pens en pootjies’ is definitief ŉ somertreffer,” het Snotkop onlangs in ŉ onderhoud met Maroela Media gesê. “Dit is ŉ liedjie wat tong in die kies is, en net lekker pret is. Maar dit het ook baie inspirasie. Dit gaan daaroor dat jy jou pens en pootjies moet bring, dat jy cool is net soos wat jy is.” Ruhan du Toit, voorheen van Touch of Class, steek vandeesweek Bok van Blerk se “Was” verby en neem vandeesweek se no. 1-posisie in met “As jy dink jy weet”. In vandeesweek se Maroela Media Afrikaanse Top-20 is daar sewe snitte wat styg, tien wat daal, een nuwe liedjie en twee wat onveranderd bly.